Line Barfod (EL), 2004-01-14:
Det frivillige arbejde er fuldstændig afgørende for, at det danske samfund hænger sammen.
Det har været afgørende for, at vi har fået opbygget det velfærdssamfund, vi har, og det vil også være afgørende, hvis vi skal udvikle velfærdssamfundet i stedet for at afvikle det, som visse kræfter er i gang med. Jeg håber, at vi kan fortsætte med at have en god sammenhæng mellem frivilligt arbejde og det, det offentlige står får.
Det, der er helt afgørende, er at huske, at det frivillige arbejde altid kun er noget ekstra; det er altid noget andet end det, det offentlige skal komme med.
De ydelser, som borgerne har krav på, skal de have fra det offentlige.
Det er ikke de frivillige, der skal komme med dem, for så kan det gå galt både i forhold til den konkrete frivillige og i forhold til grænserne for, hvad det er, borgerne kan kræve, og hvor de kan kræve det henne.
Hvis de frivillige pludselig på plejehjem, sygehus eller andre steder kommer ind og skal tage sig af borgerne og dermed udfylde noget af det, som ellers er de offentligt ansattes arbejde, hvad sker der så, hvis det går galt?
Hvem kræver man erstatning hos?
Hvad med magtanvendelsesregler osv.?
Der er alt for mange gråzoner, som vi ikke skal ud i.
Derfor er det utrolig vigtigt at holde fast i, at de frivillige leverer noget ekstra, at de giver den ekstra omsorg, den ekstra hjælp.
Derfor er det også meget relevant, at vi her får diskussionen om, at det ikke er smart, at institutionerne selv går ud og rekrutterer frivillige, men at vi netop har de frivillige organisationer, der kan være med til at opsætte nogle retningslinjer for, hvad det er for nogle opgaver, de frivillige skal påtage sig, hvordan det skal foregå osv.
Det er også vigtigt, at vi sørger for, at der i det frivillige arbejde er plads til nye skæve ideer, at man ikke kun indgår aftaler og bruger frivillige fra etablerede organisationer på etablerede områder, men at man hele tiden husker på, at der kommer nye behov til.
Der kan være nye organisationer, der får øje på noget, som der ikke var nogen der havde tænkt på tidligere, og som dermed kan løse nogle opgaver, måske kan løse nogle problemer, som vi først lige er ved at få øje på.
Så er der det her med rådighedsbegrænsningerne.
Der håber jeg at ministeren vil bekræfte, at det også er ministerens opfattelse, at det, at man laver frivilligt arbejde, ikke skal have betydning f.eks. i forhold til ens førtidspension.
Jeg møder alt for ofte folk, som er aktive i patientorganisationer eller andet, som bliver mødt af: Du er jo i stand til at hjælpe andre med at få opfyldt nogle af deres behov, så må du også kunne klare noget mere på arbejdsmarkedet, så har du ikke behov for så høj pension, eller så har du ikke behov for de her handicapkompenserende ydelser eller andet.
Der håber jeg at ministeren vil bekræfte, at man altså godt kan lave et stykke frivilligt arbejde, kan gøre en indsats for at hjælpe andre, uden at man skal være bange for at blive straffet personligt for det, for så risikerer vi, at mange af dem, der i dag laver et stykke arbejde, måske bliver skræmt væk fra det.
Jeg håber, at vi med den virkelighed, der er udenfor, og med den enighed, der åbenbart er om, at det, der er vigtigt, er, at frivillige er nogle ekstra, der ikke skal ind og kompensere for nedskæringer, kan arbejde for, at frivilligt arbejde fortsat kan have en stor og positiv betydning i Danmark.